Okresná prokuratúra Bardejov 
Kellerova 7, 085 43 Bardejov 	

Sp. zn. : Pv 654/13/7701	Bardejov, 27.2.2014
EEČ : 2-54-35-2014

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Bardejov
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
    dňa 27.09.2013 v čase okolo 22.30 hod. po predchádzajúcej vzájomnej dohode s XXXXX prišli na ulicu XXXXX v Bardejove, pričom XXXXX si sadol na lavičku v blízkosti novinového stánku, kde dával pozor a XXXXX prišiel k novinovému stánku, ktorý na nachádza po pravej strane pred hlavným vchodom do areálu Nemocnice s poliklinikou, n.o., na ktorom zo zadnej strany urobil otvor a to tak, že nohami vykopol drevené palubky, cez ktorý vnikol do priestorov stánku odkiaľ odcudzil tridsaťtri krabičiek cigariet rôznych značiek, sto kusov žuvačiek značky Orbit, Airwaves a Pedro, desať kusov cukríkov značky Tic tac, desať kusov hygienických vreckoviek značky Frotta, pätnásť kusov zapaľovačov a šesťdesiat kusov cigár značky Colts, ktoré naložil do tašky a túto podal cez otvor vonku XXXXX, následne si odcudzené veci spoločne rozdelili, pričom počas krádeže v stánku XXXXX poškodil tridsaťšesť časopisov tým, že ich porozhadzoval po zemi kde na ne sa vyliala voda z tam nachádzajúcej sa plastovej fľaše, čím takto pre XXXXX, narodenú 20.07.1959, trvale bytom XXXXX, ulica Ťačevska číslo 30 podnikajúcu pod obchodným menom ZOL - MAR spôsobili škodu vo výške 165,70.- € na odcudzených veciach a na poškodených časopisoch a zariadení škodu vo výške 469,43.- €,

lebo obvinený nebol v čase činu pre nepríčetnosť trestne zodpovedný

Odôvodnenie:
Uznesením vyšetrovateľa Okresného riaditeľstva PZ, Odboru kriminálnej polície XXXXX zo dňa 06.11.2013 sp. zn. ČVS: ORP-XXXXX bolo vznesené obvinenie XXXXX pre prečin krádeže podľa § 212 ods. 2 písm. a/ Trestného zákona formou spolupáchateľstva podľa § 20 Trestného zákona pre skutok, ktorý je uvedený vo výrokovej časti tohto uznesenia. 

	Vykonaným dokazovaním výsluchom svedkov a listinnými dôkazmi najmä vykonaným znaleckým dokazovaním bolo preukázané, že obvinený XXXXX nebol v čase činu pre nepríčetnosť trestne zodpovedný.

Vykonaným znaleckým dokazovaním o duševnom stave obvineného súdnymi znalcami v odbore zdravotníctvo a farmácia, odvetvie psychiatria bolo preukázané, že obvinený XXXXX trpí závažnou duševnou poruchou oligofrénia - ťažká debilita na hranici imbecility F70 až F71. Obvinený trpí od narodenia trvajúcim defektom intelektu. Táto duševná porucha bola u neho prítomná aj v čase spáchania trestného činu. Jedná sa o stav trvalý. Obvinený v čase spáchania prečinu mal podstatne znížené rozpoznávacie aj ovládacie schopnosti, boli až vymiznuté. Obvinený nechápe zmysel trestného konania a nie je schopný a spôsobilý náležite sa vyjadriť v trestnom konaní, nechápe ustanovenia trestného zákona a trestného poriadku. Podľa znalcov obvinený je ľahko ovplyvniteľný okolím a je ho ľahké naviesť na protiprávne konanie. Obvineného by bolo vhodné umiestniť do sociálneho zariadenia so zvýšeným dozorom. 

Vzhľadom k tomu, že otázka nepríčetnosti je právnou otázkou, jej existenciu bolo nevyhnutné vyvodzovať nielen zo záverov znaleckých skúmaní z odvetvia psychiatrie, ale v kontexte ostatných doposiaľ zistených skutočnosti, hodnotiac ich podľa  svojho vnútorného presvedčenia, založeného na starostlivom uvážení, jednotlivo i v ich súhrne.

V danom prípade bolo zistené, že rozsudkom Okresného súdu XXXXX zo dňa 26.09.2007 čís. kon. XXXXX bol  XXXXX, nar. XXXXX, bytom XXXXX, XXXXX pozbavený spôsobilosti na právne úkony. XXXXX bol ustanovený opatrovník XXXXX, ktorá ako zákonný zástupca je oprávnená a povinná ho zastupovať pri právnych úkonoch a spravovať jeho majetok vo všetkých veciach. 

Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.
 
Podľa § 215 ods. 1 písm. e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

	V danej veci teda bolo preukázané, že obvinený XXXXX nebol v čase činu pre nepríčetnosť trestne zodpovedný. Vzhľadom k uvedenému bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
P  o  u  č  e  n  i  e  :  Proti tomuto uzneseniu je prípustná sťažnosť, ktorú možno podať do 
                                   troch dní odo dňa jeho oznámenia na Krajskú prokuratúru v Prešove 
                                   prostredníctvom tunajšej okresnej prokuratúry.
                                   Sťažnosť má odkladný účinok.

JUDr. Juraj Jevčák
prokurátor